FRAN PES STORI | HAU YU INAP KISIM BEL ISI?
Ol Rot God i Save Givim Bel Isi
Aposel Pol i tok, Jehova * em “God bilong mekim isi bel bilong ol man long olgeta kain taim.” (2 Korin 1:3, 4) Baibel i strongim bilip bilong yumi olsem God inap helpim olgeta man. Maski wanem hevi i painim yumi, Papa bilong yumi long heven inap givim yumi bel isi.
Tasol yumi mas mekim sampela samting bilong kisim bel isi i kam long God. Hau bai dokta i helpim yumi sapos yumi no mekim apoinmen long lukim em? Profet Amos i tok: “Olsem wanem tupela man inap wokabaut wantaim, sapos tupela i no pasim tok pastaim?” (Amos 3:3) Olsem na Baibel i tok: “Yupela i mas i go klostu long God, na em bai kam klostu long yupela.”—Jems 4:8.
Olsem wanem yumi inap bilip olsem God bai i kam klostu long yumi? Namba 1 risen, planti taim em i tokim yumi olsem em i laik helpim yumi. (Lukim blok long neks pes.) Namba 2 risen, ol stori bilong ol man long ol samting i bin kamap tru i soim olsem God i save givim bel isi long ol man, long bipo na long nau tu.
Planti man long nau i bungim ol hevi, olsem na ol i askim God long helpim ol, wankain samting i kamap long King Devit. Em i bin singaut long Jehova long helpim em, em i tok: “Taim mi singaut long yu helpim mi, yu mas harim krai bilong mi.” Olsem wanem? God i harim singaut bilong em? Yes, em i harim. Devit i tok: “Bikpela i save helpim mi, olsem na mi amamas moa long em.”—Song 28:2, 7.
JISAS I MEKIM ISI BEL BILONG OL MAN I KRAI SORI
God i laik bai Jisas i mekim bikpela wok long mekim isi bel bilong ol man. Wanpela bilong ol wok God i givim long Jisas, em long “pinisim bel hevi bilong ol man i stap wantaim bikpela wari” na “strongim bel bilong ol manmeri i sori na i krai.” (Aisaia 61:1, 2) Olsem Baibel i bin tok profet, Jisas i pilim tru hevi bilong ol man i “hatwok nating na karim ol bikpela hevi.”—Matyu 11:28-30.
Jisas i givim ol gutpela stiatok na dispela i mekim isi bel bilong ol man, na tu, em i mekim gutpela pasin long ol, sampela taim em i oraitim sik bilong ol man. Wanpela taim, wanpela lepraman i kam brukim skru long Jisas na i tok: “Sapos yu laik, yu inap mekim mi kamap klin.” Jisas i sori tru long em na i tok: “Mi laik. Yu ken kamap klin.” (Mak 1:40, 41) Na dispela lepraman i kamap orait.
Long nau, Pikinini Bilong God i no stap long graun na em yet bai givim bel isi long yumi. Tasol Papa bilong em, Jehova em “God bilong mekim isi bel bilong ol man” na em bai mekim olsem yet. (2 Korin 1:3) Bai yumi stori long 4-pela rot God i givim bel isi long ol man.
Baibel. “Olgeta tok ol i bin raitim long bipo, ol i bin raitim bilong skulim yumi. Dispela tok i helpim yumi long sanap strong na i mekim isi bel bilong yumi long rot bilong Rait Holi. Na dispela i strongim yumi long wetim gutpela samting.”—Rom 15:4.
Holi Spirit Bilong God. Bihain liklik long Jisas i dai, kongrigesen Kristen olgeta i stap wanbel wantaim. Bilong wanem? “Kongrigesen i wokabaut long pasin bilong pret long Jehova na i kisim bel isi long rot bilong holi spirit.” (Aposel 9:31) Holi spirit em bikpela strong bilong God. God inap yusim holi spirit long givim bel isi long ol man i gat hevi.
Beten. “Yupela i no ken tingting planti long wanpela samting, nogat. Long olgeta samting, kamapim ol askim bilong yupela long God, . . . Na dispela bel isi bilong God i winim tru tingting bilong man, em bai lukautim bel bilong yupela na tingting bilong yupela.”—Filipai 4:6, 7.
Ol Wanbilip inap helpim yumi long kisim bel isi, ol i stap olsem ol gutpela pren long taim bilong hevi. Aposel Pol i tok, ol pren bilong mi “i stap olsem helpim bilong mi na ol i strongim mi” long taim mi “karim pen na hevi.”—Kolosi 4:11; 1 Tesalonaika 3:7.
Tasol ating yu tok, hau bai mi kisim bel isi long ol dispela rot? Nau bai yumi stori long ol man long fes atikol em ol i bungim kain kain hevi. Wankain olsem ol, yu inap luksave olsem God i inapim tok promis bilong em long givim bel isi long yumi, em i tok: “Bai mi lukautim yupela gut tru olsem mama i lukautim gut pikinini bilong en na i mekim gutpela tok bilong mekim bel bilong pikinini bilong en i stap isi.”—Aisaia 66:13.
^ par. 3 Jehova em nem bilong God olsem Baibel i kamapim.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn